Penkių dinastijų ir Dešimties karalysčių laikotarpis

**Penkių dinastijų ir Dešimties karalysčių laikotarpis** (tradic. kin. 五代十國; supapr. kin. 五代十国; pinyin: *Wǔdàishíguó*), sutrumpintai dar vadinamas **Udai**, **Vudai** – 907–960 politinės sumaišties laikotarpis Kinijoje po Tang dinastijos, prieš Song dinastiją. Šiaurės Kinijoje viena po kitos valdė penkios dinastijos, o Pietuose buvo įkurta daugiau nei tuzinas savarankiškų valstybių (nors tradiciškai minimos dešimt).

***Penkios dinastijos***

* **Vėlyvoji Liang** (後梁 hòu Liáng, 907–923)
* **Vėlyvoji Tang** (後唐 hòu Táng, 923–936)
* **Vėlyvoji Dzin** (後晉 hòu Jìn, 936–947)
* **Vėlyvoji Han** (後漢 hòu Hàn, 947–951)
* **Vėlyvoji Džou** (後周 hòu Zhōu, 951–960)

***Dešimt karalysčių***

* **U** (*Wu*; 904–937)
* **Ujue** (*Wuyue*; 904–978)
* **Min** (909–945) ir **In** (943–945)
* **Ču** (*Chu*; 897–951)
* **Pietų Han** (*Nan Han*; 917–971)
* **Ankstyvoji Šu** (*Qian Shu* – Čian Šu; 907–925)
* **Vėlyvoji Šu** (*Hou Shu*; 934–965)
* **Dzingnan** (*Jingnan*) arba **Nanping** (906–963)
* **Pietų Tang** (*Nan Tang*; 937–975)
* **Šiaurės Han** (*Bei Han*; 951–979)

## Politinė situacija
Tang dinastijos valdymo pabaigoje daug įtakos valstybėje turėjo karinių regionų valdytojai – *jiedushi* (dzieduši). Tai buvo viena iš dinastijos žlugimo priežasčių.

### Šiaurė

Šiaurės Kinijoje įtakingiausias buvo **Zhu Wen** (Džu Venas). Tang dinastijos pasitikėjimą įgavo dalyvaudamas malšinant Huang Čao sukilimą. Per keletą metų jis sunaikino savo kaimynus ir įsitvirtino valdžioje. 904 m. jo pastangomis nužudytas imperatorius Džaodzongas, nauju imperatoriumi tapo 13 metų Džaodzongo sūnus. 907 m. Džu Venas privertė vaiką atsisakyti sosto ir paskelbė įkuriąs *Vėlyvąją Liang* dinastiją.

Tačiau daug kitų karinių regionų valdytojų irgi buvo paskelbę savarankiškų valstybių įkūrimą, ir ne visi pripažino naująją dinastiją. 923 m. **Li Cunxu** (Li Cunsiu) pasiskelbė imperatoriumi, nuvertė Vėlyvosios Liang valdžią ir įkūrė *Vėlyvąją Tang* dinastiją. Jam pavyko vėl suvienyti didžiąją dalį Šiaurės Kinijos.

Tačiau 936 m. Vėlyvąją Tang pakeitė **Shi Jingtang** (Ši Dzingtangas) įkurta *Vėlyvoji Dzin* dinastija. Ši Dzingtangui tai pasiekti pavyko su kidanių imperijos pagalba. 943 m. kidaniai įsiveržė į sostinę Kaifengą ir nuvertė Vėlyvąją Dzin, tačiau, negalėdami išlaikyti teritorijų, kitamet jie pasitraukė.

947 m. į sostinę įžengė karo vadas **Liu Zhiyuan** (Liu Džijuanas). Jis paskelbė įkuriąs *Vėlyvąją Han* dinastiją. 951 m. ją nuvertė generolas **Guo Wei** (Guo Vei), *Vėlyvosios Džou* įkūrėjas. Vėlyvosios Han imperatoriaus šeimos narys **Liu Chong** (*Liu Čongas*) tuo pačiu metu įkūrė *Šiaurės Han* valstybę ir su kidanių pagalba bandė nuversti Vėlyvąją Džou. 951 m. mirus Guo Vei, į sostą atsisėdo jo įsūnis **Chai Rong** (Čai Žongas). 954 m. jam pavyko nugalėti Šiaurės Han ir kidanių pajėgas. 956–958 m. sudavė stiprių smūgių Pietų Tang – vienam stipriausių Pietų Kinijos režimų. 959 m. Čai Žongas puolė kidanių imperiją ir pasiekė keletą pergalių.

960 m. sostą atėmė generolas **Zhao Kuangyin** (Džao Kuangjinas) – jis įkūrė *Šiaurės Song dinastiją*. Su šios dinastijos įkūrimu oficialiai baigiasi Penkių dinastijų ir Dešimties karalysčių laikotarpis. Per kitus du dešimtmečius naujoji dinastija nugalėjo visus Kinijoje likusius kitus režimus. Kinija visiškai suvienyta 982 m.

### Pietūs
Pietų Kinijoje valstybėlės ne sekė viena po kitos, o gyvavo greta. 920 m. buvo susikūrusios **Wu** (U), **Wuyue** (Ujue), **Min**, **Pietų Han**, **Chu** (Ču), **Jingnan** (Dzingnan), **Ankstyvoji Shu** (Šu) valstybės. Sičuaną 925 m. užėmė Šiaurė, tačiau 934 m. ten nepriklausomybę paskelbė **Vėlyvoji Shu** (Šu) valstybė. 937 m. U pakeitė **Pietų Tang**.

Pietų Kiniją taip pat draskė karai. U konfliktavo su savo kaimynėmis. Min ir Ču ištikus vidinei krizei, Pietų Tang pasinaudojo situacija ir jas užėmė. Ilgainiui stipriausia valstybe pietinėje Kinijos dalyje tapo Pietų Tang. Bet 956–958 m. ji buvo priversta Vėlyvajai Džou dinastijai atiduoti žemes į šiaurę nuo Jangdzės upės.

Šiaurės Song 963 m. nugalėjo Dzingnan ir Uping (tai, kas liko iš Ču valstybės), 965 m. – Vėlyvąją Šu, 971 m. – Pietų Han, 975 m. – Pietų Tang. 978 m. pasidavus Ujue ir Čingjuan (buvusi Min valstybė), visa Pietų Kinija buvo pajungta naujai centrinei valdžiai.

## Valdovai